SSC CGL 2017 Final Result: सीजीएल और सीएचएसएल 2017 फाइनल रिजल्ट की तारीख घोषित, इस दिन आएगा रिजल्ट  
सीजीएल और सीएचएसएल 2017 फाइनल रिजल्ट की तारीख घोषित हो गई है.
सीजीएल रिजल्ट 15 नवंबर 2019 को जारी किया जाएगा.
सीएचएसएल रिजल्ट  20 दिसंबर 2019 को जारी किया जाएगा
बता दें कि इन परीक्षाओं के परिणामों में हो रही देरी और उनसे अभ्यर्थियों को हो रही परेशानियों का ज़िक्र NDTV इंडिया के रवीश कुमार ने 'Prime Time' में किया था, इसलिए बहुत-से अभ्यर्थी अब उन्हें इस घोषणा का श्रेय देते हुए बधाई संदेश भेज रहे हैं. रवीश कुमार ने अपने फेसबुक पेज पर लिखा, "SSC CGL 2017 और CHSL 2017 की परीक्षा का नतीजा 15 नवंबर को आएगा... दो साल से अधिक वक्त गुज़र गया... रिज़ल्ट के लिए छात्रों ने कितनी लड़ाई लड़ी... ट्विटर पर कई बार ट्रेंड कराया... ढाई साल से छात्र परेशान थे... उन्होंने मुझे भी इस लायक समझा कि 'Prime Time' में दिखाता रहूं, तो दिखाता रहा...

अब जब रिज़ल्ट की तारीख़ का ऐलान हो गया है, छात्र ख़ुशी के मारे मुझे भी श्रेय दे रहे हैं, जबकि मेरा योगदान तो माध्यम मात्र का था... सही बात यह है कि इन छात्रों ने अपने संघर्ष के दम पर रिज़ल्ट की तारीख़ हासिल की है, और SSC को तारीख बतानी पड़ी है..." रवीश कुमार ने आगे कहा, "भारत के लाखों नौजवानों को अब गांधी के बताए सत्याग्रह के लिए तैयार रहना चाहिए... उन्हें आलस्य का त्याग करना होगा और अपनी लड़ाई से मीडिया को बाहर कर लक्ष्य तय करना होगा, सफलता मिलेगी... सभी को शुभकामनाएं...
हालांकि रिज़ल्ट आने में दो महीने का भी वक्त नहीं लगना चाहिए... इससे ग़रीब घरों के छात्र और परेशान होंगे, लेकिन फिर भी... इन सभी का दस्तावेज़ परीक्षण हो चुका है... 15 के बाद रिज़ल्ट देखकर ख़ुशी का ठिकाना नहीं रहेगा... उम्मीद है, सरकार उसी दिन नियुक्ति पत्र भी देगी..." रवीश कुमार ने आगे लिखा, "SSC के छात्रों की परेशानी ख़त्म नहीं हुई है... नवंबर में रिज़ल्ट आएगा, तो 35,000 में से 8,125 चुने जाएंगे...

लेकिन इनकी नियुक्ति होते-होते चार से नौ महीने लगेंगे... सोचिए, 2017 की परीक्षा है और ज्वाइनिंग होते-होते जून, 2020 से सितंबर, 2020 हो जाएगा... काश, इन नौजवानों की परेशानी का जल्दी अंत होता... सभी को शुभकामनाएं... मुझे बधाई के लिए ज़्यादा मैसेज न करें... आपका प्यार पहुंच गया है, और वही काफी है..."